11
లాజరనె తికెకాద బక్కెకాద్
1 బేతనియ ఉరద్ లాజరుంఙ్ దుక్క వతిన్. మరియ, మార్తనయ్‍ తోర్దాసిక్ ఆ ఊరున్ అనెకర్. 2 ఒక్కపుడ్ ప్రబునె గేటలంతి అత్తరున్ నూనె దీటుత్ అన్నె తల్లత తిరడ్ ఉసుమ్‍తిన్ ఈ మరియలి! దుక్కమడ్ అనెకా లాజర్ అని దాదక్. 3 ఈ అక్క తోర్దాసిక్, “ప్రబు! నీ ప్రేమ కలెకా లాజర్ దుక్కమడ్ అన్సాద్” ఇనెక కబుర్ యేసునుంఙ్ పన్కతెర్.
4 యేసుంద్, విత్న, “ఈ దుక్కం ఆల్ఙెంఙ్ వరెతిన్. ఇదుంఙ్ వాలడ్ దెయ్యమ్నె పోరకున్ మాన్ రొబడ్నేతి దెయ్యమ్నె మహిమంఙ్ సటీని వత్తిన్” ఇంతెంద్.
5 మార్తకున్, అద్నే తోర్దా లాజరున్ యేసు ప్రేమ్ కతెంద్. 6 లాజర్నే దుక్కం సుమ్మెంఙ్ ఇసా యేసు వింత్ గీన అముదు అనెక జాగాత్ ఇంకా ఇందీ దీనా అడ్డెంద్. 7 అదుంఙ్ వేనుకత్ తన్నే సిసులున్ వెంట, “నేండ్ పేన యూదియంఙ్ సెన్నర్ చేండ్” ఇంతెంద్.
8 అమ్నే సిసు అమ్నున్ వెంట, “గురు, ఇదుంఙ్ పేలెని యూదు ఇన్ గుండ్లాడ్ కుడ్కెంఙ్ కోసీద్ కత్తెర్ తోద, అత్తినపేన సెసతివ?” ఇసా ఇంతెర్. 9 అదుంఙ్ ఎతి యేసుంద్ జవాబ్ సీసా, “తొల్లినీ పన్నెండు గంటలుంఙ్ వెలుంఙ్ అనేద? ఒక్కొంద్ తొల్లినిత వేల అడుగ్తె కటిన్ ఎరెద్. తానుంఙ్ ఇంతె అముదు వెలుహుత్ సిమ్కన ఓల్సాంద్. 10 తే ఒక్కొంద్ సీంతె అడుగ్తె అమ్నత్తి వెలుంఙ్ తొతేద్ అదుంఙ్ ఎతి పరిసాన్ ఎర్సాంద్” ఇసా ఇడ్తెంద్.
11 యేసుంద్ ఈ సంగతిక్ ఇడ్త వెన్కత్ ఔరడ్ ఇనంఙ్ ఇంతెంద్, “నెడే దొస్తక్ లాజరు మంతెంద్. అమ్నున్ మంఙ్ సా నడ్డద్ సుల్పెంఙ్ సెసనండతున్.” ఇసా ఇంతెంద్ 12 అదుంఙ్ ఎతి సిసు అమ్నాడ్, “ప్రబు, అముదు మంఙ్ స ననేగ సోయ్ ఏర్సాంద్” ఇంతెర్. 13 యేసుంద్ అమ్నె తికెకాదున్ వాలడ్ ముట్టెంద్ గని ఔర్ మంఙ్ కత్తి అలపుసెంఙ్ ఎరద్ ఇసా అదున్ వాలడ్ అముదు ముడ్సానన్సాద్ ఇస ఇసాతిర్.
14 అపుడ్ యేసుంద్ ఔరడ్ ఇంతెంద్, “లాజర్ తిగ్తెంద్. 15 ఇంతె అన్ అత్తి అన్సెటదుంఙ్ వాలడ్ కుసినడ్ అండత్. ఇద్ ఇముంఙ్ సటీని. ఇముంఙ్ బరొస తొద్ ఇసా. అమ్నున్ మేరం సెన్నార్ చేండ్” ఇంతెంద్. 16 దిదుమ ఇనెకాద్ మరొకో పేర్ తాద్ తోమక్, “వార్ గురున్ వెంట నేండ్ గీన తిక్కెంఙ్ సెన్నర్ చెండ్” ఇసా తముంఙ్ వెంట సిసులున్ గీన ఇంతెంద్.
తిక్త తానా సులెకాంద్ మల్ల పనాంమి యేసు
17 యేసుంద్ అత్తి గదియుత్, అపుడుగిమ నానలీ దినాలుంఙ్ లంఙ్ లాజరు సమాదిత్ తప్నె ఎద్దిన్ ఇసా ఒర్కిల్తెంద్. 18 బేతనియ యెరూసలేముత్ మేరమి. ఇంతెతి మూది కిలో మిటార్ దావ్ అన్సాంద్. 19 గుల్ దాదక్ యూదు మార్తకున్, మరియలున్ అదాలే సొప్తిరసికున్ గొట్టిన్ నాడిపేంఙ్ ఇసా వత్, అత్తి అన్సార్,
20 అపుడ్ మార్తక్, యేసుంద్ వర్సామద్ ఇసా వింత్ అమ్నున్ కాలయెంఙ్ ఎరెంఙ్ సెద్దిన్ గని మరియ ఎల్లతి అండిన్. 21 అపుడ్ మార్తక్ యేసునాడ్, మాల్క, నీవ్‍ ఇత్తి అనేంఙ్ అండే, నా దాదక్ తిక్సెటంద్,
22 ఇండిఎన్న నీర్ వెల్‍తె దెయ్యం నీర్ వెల్‍తదున్ సియ్‍సాద్ ఇసా అనుంఙ్ ఒర్కిఇసా ఇంతెంద్. 23 యేసుంద్, “ఇన్నె దాదక్ పెన బత్కుత్ వర్సాద్” ఇసా ఇంతెంద్.
24 మార్తహ, “ఆక్రి దినముంఙ్ ఇనెంఙ్ మల్ల తిక్ తార్ బత్కసార్ దినముంఙ్ అముదు తిక్క తానా తిక్ తార్ బత్కసార్ ఇసా అనుంఙ్ ఒర్కియ్” ఇసా సమాదానం ఇడ్‍తిన్. 25 యేసుంద్ ఇనంఙ్ ఇంతెంద్ తిక్ తార్ బత్కసార్ సాద్ అని. అన్ నమ్తంద్ తిక్‍తెనా పానం ఎద్దర్.
26 బత్కెకర్ అన్ నంతె ఎప్పుడి తికెర్. ఇదున్ నీ నమ్సతివా? ఇసా వేలుత్ ఓల్‍తెద్. 27 ఆద్, “నమ్సాత్ ప్రబు! నీ క్రీస్తుద్ ఇసా, ఈ దున్యంఙ్ వత్త దెయ్యంమ్నె పోరక్నివిసా నంసాత్” ఇసా ఇంత్తిన్.
యేసుంద్ ఆర్రెకద్
28 ఇనఙ్ ఇంత వెన్కత్ మర్త ఎలంఙ్ సెత్న తన్నె తోర్దా మరియలున్ పకంఙ్ కూగుత్న, అదున్, కరపెకద్ వతెంద్. ఇనుంఙ్ సటీ వెలుత్ ఓల్సాద్ ఇసా ఇంత్తిన్. 29 మల్ల ఇదున్ విత్న వెంటాయ్ అమ్నున్వై సెదిన్.
30 యేసుంద్ ఇంకా ఊలెంఙ్ వరెతెంద్. మార్త కలయ్త జాగతి మరియక్ అత్తిని అండాంద్ 31 మరియ నాడ్ ఎల్లత్ అంత్ అదున్ ఇదార్సా యూదు అద్ జాలది సులుత్ వాక సేరెకదున్ ఓలుత్ అదున్ వెంట సెద్దెర్. అద్ తప్నె వై అర్రెంఙ్ సెద్దిన్ ఇసా ఔర్ ఇంతెర్.
32 అప్పుడు మరియ యేసుంద్ అనెక జాగంఙ్ సెత్, అమునున్ ఓలుత్ అమనె గేట్టమొకుత్ ప్రబు, నివితి అనెంఙ్ అండే అనె దాదక్ తిక్సెటద్ ఇన్తిన్ 33 అద్ అరెకద్, అదున్‍వ్వెట వెంట్టవత యూదు గిన అరెకద్ యేసుంద్ ఓల్తపుడ్ అమ్నె పానం దక్‍కింతిన్. 34 అమ్నున్ ఎత్తి సమది కత్తిర్? ఇసా యేసుంద్ వెల్‍తెంద్. “వత్ ఓల్ ప్రబు!” ఇసా ఔర్ సామదనం ఇడ్‍తెర్.
35 యేసుంద్ ఆర్రెకాద్. 36 అప్పుడ్ యూదు, “యేసుంద్ అమ్నున్ ఎత్తె ప్రేమ్‍ కల్సాదొ ఓలుర్!” ఇసా ఇంతెర్. 37 గని కొన్సెం మంది, “గుడింఙ్ కడ్ల సియ్‍తద్ ఇమ్‌ది, తిక్ సెటా కలెంఙ్ సాలెదా?” ఇసా ఇంతెంద్.
యేసుంద్ లాజరున్ బత్కిప్‍సాద్
38 యేసుక్నె మన్నుత్ నారాజ్ మెలగ్‍త్తిన్. అముదు తప్నె మెరా సెద్దెంద్. ఆ తప్నె ఒక్కొ కన్లంఙ్ అన్సాద్. ఒక్కొ గుండ్‍ అత్తి గెతుత్ అన్సాద్. అత్తిగి యేసుంద్ సెద్దెంద్ 39 “యేసుంద్ ఆ గుండున్ పుసుర్!” ఇసా ఇంతెంద్ త్తిక్తనె తోర్దా మార్తక్, “గని ప్రబు! అమ్నె సెత్త నాలొల్ ఎద్దిన్. ఇండ్డి అద్ కప్ వర్సాదేర” ఇసా ఇంత్తిన్.
40 అప్పుడ్ యేసుంద్, “నమ్తె దెయ్యమ్నె మహిమ కలెకద్ ఓలతి ఇసా అన్ ఇడ్డెతన?” ఇసా ఇంతెంద్. 41 ఔర్ ఆ గుండున్ పుస్తెర్. యేసుంద్ పొయ్ ఓలుత్న, “బా నీ అన్నె గొట్టి వింతదుంఙ్ దన్యివద్ ఇడ్‍సాత. 42 అన్నె గొట్టికున్ ఎపుడి విసాత్తి ఇసా అనుంఙ్ ఒర్కియ్. నీ అన్న పన్కతెతి ఇవ్రు నమ్మెంఙ్ ఇసా, ఇవ్రుంఙ్ అర్తం ఎరెంఙ్ ఇసా ఇత్తి ఇలుత్ అనెకరుంఙ్ సొయుంఙ్ సటీ ఇనంఙ్ ఇసాత్” ఇసా ఇంతెంద్.
43 అముదు ఈ గొట్టిన్ ఇడ్త వెన్కత్ దండిలేంఙడ్ అద్ వపొయుత్, “లాజరు, వాక వా!” ఇంతెంద్. 44 అపుడ్ తిక్తంద్ కేయ్యు గేట్ట మరనా జుఙ్ఙెన్ గుడపుత్ అనేగయ్ వకా వతెంద్. అమ్నె మొకముత్ ఒక్కొ జుఙ్ఙెన్ సుట్టుత్ అండద్. అపుడ్ యేసుంద్ అవ్రడ్, “అమ్నె కట్తవున్ ఉడ్పుత్, అమ్నున్ సెరెంద్ ఇడుర్” ఇంతెంద్.
మంది యేసునున్ విరోద్ కలెకద్
మత్తయ్ 26:1-5; మార్క 14:1,2; లూక్ 22:1,2
45 అపుడ్ మరియన్ మేర వత్ యూదు లత్తి గుల్ మంది యేసుంద్ ఇదర్తదున్ ఓలుత్ అమ్నున్ నమ్తెర్. 46 గని, అవ్రత్తి కొన్సెం మంది సేత్ యేసుంద్ ఇదర్త పనికున్ పరుసిక్ లుంఙ్ ఇడ్తెర్. 47 అపుడ్ దండి దెయ్యలకెర్, పరుసిక్, దడ్డి సబన్ మిరప్తెర్, నేండ్ తగన్నార్? ఈ మన్కక్ ఎన్నిగొ సమత్కల్ ఇదర్సానెంద్, 48 నేండ్ ఇమ్నున్ ఇనాయ్ సయ్తమ్ ఇంతె, సిమ్కనయ్ ఇమ్నున్ నమ్సార్. రోమియు దెసం మంది వత్ నేండె మందిరున్ అని నెడే రజ్జెమున్, పూర తోడసెసార్ ఇంతెంద్.
49 తే, ఔరడ్ ఒక్కొంద్, ఆ సాల్ దండి దెయ్యలకెర్లాఙ్ అండా కయప అవ్రాడ్, “ఇముంఙ్ తనేది ఒర్కితొద్. 50 నేండె జాతి సిమ్కన నాస్ ఎరెంఙ్ తోద్ ఇసా ఇంతె ఒక్కొ మన్కక్ మందిఙ్ సటీ తిక్కెకాద్ ఇముంఙ్ లాబం ఇనేకాద్ నీర్ అర్తం కల్సాతొతెర్?” ఇంతెంద్. 51 అముదు తన్నెత్ తనీ ఇనంఙ్ ఇడ్డెతెంద్ గానీ ఆ సాల్ దండి దెయ్యలక్‍ లంఙ్ అండంద్ అదుంఙ్ ఎత్తి, దెసం మంది సటీ యేసుంద్ తిక్కెంఙ్ ఇసా అముదు ఇనంఙ్ ఇంతెంద్. 52 మల్ల ఆమ్దు జాతింఙ్ సటీ నీ తోద్ గా, మరొక్కొ మారొకో జగలెంఙ్ నెరయ్తర్ దెయ్యమ్నె మందిఙ్ ఒక్కొత్తిని మిరయెంఙ్ ఇసా యేసుంద్ తిక్కెంఙ్ ఇసా అముదు ఇంతెంద్.
53 అదుంఙ్ ఎత్తి, ఈ దినం తన యేసున్ ఇనంఙ్ అన్గెకాద్ ఇసా ఔర్ విచార్ కల్సా వత్తెర్. 54 అదుంఙ్ ఎతి యేసుంద్ అత్తరనా యూదులంతి తిర్గుసెటా, అత్తరనా సేత్ అరన్య ప్రాతం మేర అనెక ఎప్సాయిము ఇనెక ఊర్తన తన్నె సిసులున్ వెంట కలయుత్ అండెంద్.
55 యూదులె పస్క పాండ్గు మేర గదితిన్. గుల్ మంది మన్కకెర్ తమ్మెత్ తమి తమ్మె కయ్‍దనె పరిసుద్ద కలెకద్ పాండ్గున్ పేలెని ఉల్ తాన యెరూసలేముంఙ్ వత్తెర్. 56 ఔర్ యేసునుంఙ్ సటీ ఓల్సా నన్సార్. దెయ్యమ్నె గుడిత్ ఇల్లుత్, ఒక్కొనెత్ ఒక్కొంద్ ముడ్సనన్సార్, “నీర్ తనెవిసాతిర్? అముదు పాడ్గున్ వరేదా?” 57 యేసుంద్ ఎత్తి అంసా ఇసా ఇముంఙ్ ఎరుంఙ్ ఎనా ఒర్కిఎరతె, తమ్ అమ్నున్ సుమ్మెంఙ్ సటీ, ఔరుంఙ్ ఒర్కి సియెంఙ్ ఇసా దండి దెయ్యలకుంఙ్‍, పరుసికుంఙ్, ఆగ్య కత్తెర్.