3
అముంఙ్ సటీ పార్తన కాలుర్
1 ఆక్రిలంఙ్ దాదకేర్ బాయినెవార, ఇమున్ నడుమ్ జర్గిలెక అండెతియ్ ప్రబున్వై జోరనాట్ అడుగ్స మాన్ రొబడ్నెతి పార్తన కలుర్. 2 ఆమ్ దుస్టిక్, దుర్మర్గులామ్ పావ్ తన ఎడలుత్ అమున్ సటీని పార్తన కలుర్. తానుంఙ్ ఇంతె విస్వాస్ సదార్ మందిన్ తొతేద్. 3 తే ప్రబున్ నమ్మెకాంద్. అముదు ఇమున్ కారబున్ సోయ్ కతెంద్ తన్ బత్కిప్తెంద్. 4 ఆమ్ ఇమున్ ఇడ్తవున్ నీర్ ఇదార్స నండాతీర్ ఇసా పెన ముదర్వై గిన ఇదర్సతీర్ ఇసా ఇమ్మె ప్రబుంద్ గొట్టి ఎత్ బరోసా అమున్ అన్సాద్. 5 దెయ్యమ్నె ప్రేమ్ క్రీస్తునె సమనం ఇమున్ రొబడ్నెతి ప్రబున్ ఇమ్మె మన్నుత్ కరిల్ననంఙ్ ఇడ్డెకాద్!
పనిత్ ఇమాన్దర్ అనెంఙ్ బద్దకాం గురించి హెచ్చరికా
6 దాదకేర్ బాయినెవార, ఆమ్ ఇడ్డెకాద్ కరెతలాఙ్ ఇదర్సెట మరొక్కొర్లంఙ్ బతుక్సతుమ్ ఔర్ తన కురియుత్ సెరెంఙ్ ఇసా నెండె ప్రబున్ యేసు క్రీస్తునె పేరి ఇమున్ ఇడ్స అడ్గనెర్. 7 అమ్మెత్ లాన్ అదర్సలున్ ఇసా ఎనంఙ్ అడ్గెంఙ్ ఇసా ఇమున్ ఒర్కి. ఆమ్ ఇమున్ నడుమ్ మరొక్కొర్లంఙ్ అనెతమ్. 8 ఎరతిని పుక్కమి తినెతామ్. ఆమ్ ఇమ్మతి ఎరుఙి వెకామ్ అనెంఙ్ తోద్ ఇసా సింతెతొల్లీ ఇసెట కస్టపడుత్ పని కత్తం. 9 నీర్ అమున్ ఇదుంఙ్ సటీని, కలయుత్ అనెంఙ్ ఇసాని ఇనంఙ్ కత్తం గని అమున్ ఇమున్ పొయ్ అదికార్ తోతెంద్ ఇసా తోద్.
అర్కి ఇడ్డెకాద్
10 అనాయ్ ఆమ్ ఇమున్ వెంటా అండాపుడ్, “పని కల్సెట ఎరి తినెకాద్ తోద్” ఇసా ఇంతమ్ తా, 11 ఇమ్మతి కొన్సెం మంది ఏ పని ఇదర్సెట మరొకొర్ అడ్గనెర్ బదొల్ అగామి పనితొసెట్ గొట్టికున్ ముడ్సా తిరుగ్సనండార్ ఇసా ఆమ్ వింతామ్. 12 అనటార్ ప్రసంతంగ పని కల్సెట సొంతం సంపదన కత్ తినెకదున్ ఓలుర్ నేండె ప్రబు యేసు క్రీస్తునె పెరాడ్ ఔరున్ ఇంతెర్ ఇడ్సనండాతుమ్. 13 మరి దాదకేర్, బాయినేవరా, నీర్ ఇంతె పని కలెంఙ్ సల్సతీర్ తోద్. 14 ఈ ఉత్తరముత్ ఆమ్ ఇడ్త గొట్టికున్ ఎర్ ఎన విన్సెటండె అమ్నున్ ఒర్కిలుత్ ఇడుర్. అమ్నుంఙ్ లజ్జా వన్నెతి అమ్నాడ్ కలయూత్ అన్నేర్. 15 తే అమ్నున్ విరోద్ ఓల్‍నెర్. దాదకేర్ ఓలుత్ అమ్నుంఙ్ బుద్ది ఇడ్డుర్.
ఆక్రి గొట్టిక్
16 ఇమున్ సాదరున్ వెంటా అనెక ప్రబున్ అమ్‍ది ఎప్పుడి ఇసా పరిస్తిక్లత్తి, అనిగ్నాయ్ నాయ్ ఇదదాడ్ ఇమున్ సాంతి రొబడాద్! ప్రబున్ ఇమున్ సిమ్కనంఙ్ కలయూత్ అన్సంద్! 17 అన్ పౌలున్, అన్నె కెయ్యడ్ ఎనంఙ్ వయ్తదున్ అనే ఉత్తర ఇమున్ కుసినడ్ సిన్న వాయ్ సతున్. 18 నెండె ప్రబున్ యేసు క్రీస్తునె కృపన్ ఇమున్ పొయ్ అనెంఙ్.