అపొస్తులె కార్య
అపొస్తులె కార్య
పేలె గొట్టి
పేలె గొట్టి అపోస్తులె పుస్తక్ యేసు పరలోకముత్ సెరెంఙ్ పేలె తన్నె సేలాకేరున్ అది కత్త ఇదదాడ్, మొదల్‍ సంగం ఎద్ ఇదదాడ్ యెరూసలేమున్ సయుత్ బూమి అంతెనాడ్ 1:8 నెరాయ్త ఇదదున్ ఒక్కొ కతలె పుస్తక్ అండాద్. ఇద్ పుస్తకుత్ సొయ్త కబుర్ పుస్తక్లెంఙ్ వాయ్త లూక్‍నె కెయ్యాడ్ వాయ్తెంద్. ఇమ్‍దు ఒక్కొ వైదక్, అదుఙి సదార్ గొట్టిక్ ఎంతెయొ ఉసరాడ్, వాయ్తెంద్. అముదు వాయ్త ఇంది “తియోపిలా” ఇనెక పెరాడ్ వాయ్తెంద్, ఇంద్ ఒక్కొ గ్రీక్ గొట్టి ముడెకంద్ మన్కక్ ఎద్ద అముదు వాయ్తెంద్ పుస్తక్‍ ఒక్కొ గ్రీకులుఙి మాత్రం తోద్, గని క్రీస్తుకుంఙ్ అని యూదులుంఙ్ 1:1 గిన.
ఈ పుస్తక్ క్రీ. స 60-64 సాల్కులత్తి వాయుత్ అనెంఙ్ వంద్, తానుంఙ్ ఇంతె ఈ పుస్తక్ పౌలు జేల్ తన కుర్యెంఙ్ పేలెని ఇదున్ తిర్పెకద్ ఎద్దిన్. లూకాక్ గిన అపోస్తు ఎద్ద పౌలునాడ్ సెసాని అత్తి అనెఙాయ్ వాయుత్ అనెంఙ్ వంద్. అపోస్తులె జర్గిల్త పుస్తక్ అనెంఙ్ ఇసా అమ్నె ఉద్దెసం, అదుఙి ఇద్ లూకా సొయ్త కబుర్ ఎద్ద వెన్కత్ సొయ్‍అన్సా. తానుంఙ్ ఇంతె సొయ్త కబుర్ పరలోకముత్ సుమ్మెకద్ తిర్తిన్ ఇంతె
ఈ పుస్తక్ గిన అత్తరనాయ్ మొదల్ ఎర్సాద్. ఎన తియోపికుంఙ్ గి తోద్‍గ పెర్గెక మాంది నత్తి విస్వాసిక్లె మంది నత్తి ఔర్ ఇడ్త యేసున్ జీవంత సత్యమున్ గొట్టికున్ పక్క ఒర్కిలుత్ క్రీస్తునె న్యాయ్ నెరయుత్ వాయెకాద్ ఎద్దిన్. ఈ పుస్తక్ ఆదిమ సంగము యేసున్వై తన్నె విస్వాస్నె జీవితం, సటీ నేండుంఙ్ ఉదాహరన అండాద్.
ఇదవున్ బదోల్ ఇడ్డెకాద్
1. సోయ్త ఆత్మ సిసు పొయ్ వరెకద్, పెన సంగం బదలిలెకద్ 1:1–8:1
2. సంగం విరోద్ కల్సాద్, విస్వాసిక్ యెరూసలేమున్ సాయుత్ సెరెకాద్ 8:2–12:23
3. మల్ల పౌలునె పేలె సొయ్త కబుర్ సెరెకాద్ 12:24–14:28
4. యెరూసలేముత్ గుల్ మంది నత్తి కలయుత్ కొత్త విస్వాసిక్లంఙ్ వత్తర్ ఇదరెకవున్ సయుత్ నిర్నాయ్ కెలెకద్ 15:1-35
5. పౌలునె ఒక్కొ రెండవ సొయ్త కబురున్ సెరెకాద్ 15:36–18:22
6. మల్ల పౌలు మూడవ సొయ్త కబుర్ సెరెకాద్ 18:23–20:38
7. యెరూసలేముత్ పౌలున్ కొండపెకాద్ 21–26
8. ఆక్రింఙ్ పౌలున్ కట్టుత్ రోమాంఙ్ తోడసెరెకద్ 27–28
1
1 తియొపిలా, యేసుంద్ తన్ నివ్డిప్త అపొస్తులుంఙ పరిసుద్ద ఆత్మనడ్ నిడ్త వెన్కత్ ప్రియమైన అన్నె తియొపీంఙ్‍, అన్ అన్నె పేలె పుస్తక్ యేసుంద్ కత్త సిమ్కన, ఇడ్తాదున్ ఓర్కిలుత్న అమ్దు పరలోకాముంఙ్ తోడసెరెకా వేల దూక్ ఎద్దవున్ సిమ్కన వాయ్తాన్. 2 అమ్నున్ పరలోకాముంఙ్ కొసెంఙ్ పేలెయ్ పరిసుద్ద ఆత్మనె మయిమనడ్ తాన్ ఆసుత్ అపొస్తులున్ ఔరుంఙ్ ఆగ్య సియ్తెంద్.
3 అమ్దు తిక్తా వెన్కత్ ఔరుంఙ్ కన్కేత్న అన్ బత్కుతి అన్సాత్ ఇసా ఏనీగొ రితిక్లున్ ఓలిప్తెంద్. ఔరుంఙ్ సాలిస్ దిన దూక్ కన్కేత్న దెయ్యమ్నె రాజ్యం బదోల్ బొదా ఇడ్‍తెంద్. 4 ఔర్ సదార్ ఒక్కొజాగత్ మిరయుత్ అనెకా అమ్దు ఔరున్ కలయుత్ ఇనంఙ్ ఆగ్య సియ్తెంద్. “యెరూసలేమ్ పట్నమున్ సాయుత్ సెన్నెర్. అన్నె బానె వాగ్దానున్ కత్త వారముంఙ్ సటీ పవొలుర్. అదుంఙ్ వాలడ్ అన్ ఇముంఙ్ పేలెయ్ ఇడ్‍తన్. 5 యోహాన్ ఈరడ్‍ బాప్తిస్మ సియ్తెంద్. గని కొన్ని దినాలడ్ నీర్ పవిత్ర ఆత్మానడ్ బాప్తిస్మ సుమ్తిర్.”
యేసునున్ పరలోకముంఙ్ తోడసెరెకాద్
మార్క 16:19,20; లూక్ 24:50,53
6 అపొస్తు సదర్ మిర్యతె, “ప్రబు! నీ ఈ వేలంఙ్ ఇస్రాయేల్ మందింఙ్ రాజ్యం మున్ పెన సియ్సాతివా?” ఇసా యేసునున్ వేల్త్తెర్. 7 యేసుంద్ ఔరున్ తాక్ తన్నె అదికారడ్ కాలము వెల దినలున్ నెమిప్తెంద్. గని అదవ్లున్ ఓర్కిలెకా అవసరం ఇముంఙ్ తొతెంద్. 8 గని పవిత్ర ఆత్మ ఇమున్ పొయ్ వత్తినింత్తె ఇమత్తి తాకత్ వరద్. నీర్ పేలె యెరూసలేముత్, యూదయ, సమరయ సిమ్కన జాగలెంఙ్ తోద్ గని బూమి ఆక్రిదూక్ అన్నె బదోల్ సాక్సి సియ్‍దర్ ఇసా ఇంతెంద్. 9 ఇనంఙ్ ఇడెఙయ్ ఔరె కడ్ల ముడటి అమ్దు పరలోకముంఙ్ సెద్దంద్ ఔరుంఙ్ కన్కెర్సెట ఒక్కొ డమ్మ వత్తిన్ అని అమ్నున్ ముస్తీన్. 10 అమ్దు సెరెంఙ్ ఔర్ ఆబార్వై ఓల్సని అన్నెర్. ఆ వెలంఙ్ తేలొడి జుఙ్ఙె తొట్టెర్ ఇద్దర్ మాన్కకెర్ ఔరున్ పకంఙ్ ఇల్లుత్ 11 ఔరున్ అనంఙ్ ఇడ్తెంద్ “గలిలీయ తా మంది! అబారున్ ఓల్సా తానుంఙ్ ఇల్తిర్? ఇమున్ తానా పరలోకం వై తోడసెద్ద ఈ యేసుంద్ ఇమున్ ఓల్సఅడ్గు అపుడ్ పరలోకం వై సెత్ అనైయ్ తిరుగుత్ వర్సంద్” ఇసా ఇంతెర్.
యూద జాగత్ నివ్డిపెకాద్
మత్తయ్ 27:3,10
12 అదుంఙ్ వెన్కత్ అపొస్తు ఓలీవల* మెట్తన యెరూసలేముత్ తిరుగుత్ వత్తెర్. ఈ మేట్ తన యెరూసలేమ్ కమ్మి జాస్తి ఒక్కొ కిలొమిటర్ దావ్.† 13 ఔర్ అనెక ఎల్లత్ సెద్దెర్ వాత్ పొల కోలింఙ్. అత్తి అనెకర్ అపొస్తు ఎరెన్నెర్ ఇంతెర్. పేతురు, యోహాన్, యాకోబ్‍, అమ్దు రెయక్, పిలిప్పు, తోమక్, బర్తొలొమయి, మత్తయ్, అల్పయి పోరక్ యాకొబు ఉద్యమ ఎద్ద సీమోన్, యాకోబ్నె పోరక్ యూదక్. 14 ఇవ్రు సిమ్కన మిరయుత్ ఒక్కొ మన్నాడ్ ఎప్పుడి పార్తన కల్సానన్నెర్. కొన్సెం మంది పిల్లక్, యేసుంద్ అమ్మ మరియక్, యేసునె దాదకేర్ గినా ఇవ్రడ్ అన్నెర్.
15 కొన్నీ దినా వాలడ్ బక్తకెర్ సిమ్కన మిరయుత్ అన్నెర్. ఔరె సంక్య కమ్మి జాస్తి నుటాఈర్వె దాదకేర్ మంది అలయుత్ అనెఙ. పేతురు ముడెంఙ్ ఇసా ఇల్లుత్ అన్నెర్. 16 యేసుంద్ ఔరడ్ ఇనంఙ్ ఇంతెంద్, “అన్నె దాదకేర్” తొల్లినిత కాలంబుడాద్ పవిత్ర ఆత్మ యూదున్ సిమ్కన దావిద్నె నీతివాలడ్ ముట్టెంద్. ఆ లేకనడ్ కొండపుత్ ఔరుంఙ్ పావ్ ఓలిప్తెంద్. 17 యూద నెడున్ లోపా ఒక్కొంద్. ఇముదు నెడున్ వెంట పనికలెకాంద్‍ అన్సాంద్. 18 యూదక్ ఇదర్త అన్యాయ్ వాలడ్ కమప్త బకినడ్ ఒక్కొ బూమి సుమ్తెంద్. యేసుంద్ సిదుర్ గొగ్గుత్ రాటెంద్ మెన్ ఓడుత్ పేగుసదర్ వకా వత్తే 19 యెరూసలేమ్‍ తార్ ఔర్ సిమనా మంది అదున్ బదోల్‍ వింత్తెర్. అదుంఙ్ ఎత్తి తమ్మె గొట్టినాడ్ ఆ బూమిన్ అకెల్దమ్ ఇసా ఇనేర్. ఇద్నె అర్తమ్ “నెత్తుర్నె బూమి.”
20 పేతురుంద్‍ ఇంకా ఇనంఙ్ ఇన్తెంద్. ఇదున్
బదోల్ కిర్తనల పుస్తకముత్ ఇనంఙ్ వాయుత్ అన్సాద్,
అమ్నె ఎల్ల కరాబ్ ఎరెంఙ్ ఇడుర్ అత్తి ఏరి బత్కసెటా సెరేంఙ్ ఇడ్,
“అమ్నె జాగత్ మరొక్కొనున్ అనెంఙ్ ఇడ్ ఇనంఙ్
వాయుత్ అండద్.” ‡
21 “ఇడ్డి పెనొక్కొద్ నేండ్‍ వై వారెంఙ్. అముదు ఔరుంఙ్‍, ఎన్న యేసుంద్ నేండ్‍ వెంటా కలయుత్ బత్కనంత్తెంఙ్ నేండ్ వెంటా కలయుత్ అనెకార్ తన ఒక్కొద్ ఎత్న అనెంఙ్.” 22 అముదు యేసు ప్రబునున్ తిక్ తార్ బత్కసార్ వత్ అనెకదున్ నెడత్తి కలయుత్ సాక్సం ఇడ్డెంఙ్. యోహానున్ బాప్తిస్మ సియ్యెకాదున్ మొదలిటాతన యేసున్ నేడతన పరలోకాముంఙ్ తొడసెక దినం వరెఙ నేడడ్ మిరయుత్ బత్కెకద్. 23 ఔర్ ఇద్దరి పెర్లున్ ఆదికత్తెర్. బర్సబ్బా ఇసా కుగెకాద్ యోసేప్ మరొక్కొ పేర్ ఇమ్నుని యూస్తు ఇసా ఇన్నెర్, మత్తీయ. 24 సాట్టం మిరయుత్న ఇనంఙ్ పార్తన కత్తెర్, “ప్రబు! ఇనుంఙ్ ప్రతి ఒక్కొనె మన్ ఒర్కి యూద అమ్నె జాగన్ సయుత్ అముదు సెరేకాద్ జాగంఙ్ సెద్దెంద్. 25 యూద ఈ ఇద్దర్ తన అపొస్తులాఙ్‍, ఈ సేవా జాగన్ అక్రమించెంఙ్ నివ్ అస్ తాదున్ అమ్నున్ అముంఙ్ ఓలిప్.” 26 అద్ ఎద్ద వెన్కత్ ఔర్ చిట్టిక్ తప్తెర్. ఔర్ పుస్త చిట్టిత్ మత్తీయ పేర్ వయ్త అన్డిన్. అదుంఙ్ ఎత్తి అమ్దు ఆ పదకొండుమంది నాత్తి అపొస్తులున్ ఎద్దెంద్.
* 1:12 † 1:12 ‡ 1:20 కీర్తన 109:8