మత్తయి రాసిన యేసు క్రీస్తు సువార్త
మత్తయ్ వాయ్త యేసు క్రీస్తునె కబుర్
పేలె గొట్టి
కొత్త కారర్ యేసు క్రీస్తునె బత్కెకదున్ వాలాడ్ ఇడ్డెకాద్, నాలి పుస్తక్లెంఙ్, మత్తయ్ సొయ్త కబుర్ ఒక్కొద్‍. ఇదవున్ సొయ్త కబుర్లిసార్ సొయ్త కబుర్ ఇంతె సోయ్త గొట్టి ఇసా అర్తం. మత్తయ్, మార్కు, లూకా, మల్ల యోహాన్ సొయ్త కబుర్ క్రీస్తుంద్ తిక్తపూడ్ వాయ్త ఇసా కొన్సెం మంది ఇసార్, బైబిల్ పండితూ గిన మత్తయ్ సొయ్త కబుర్ ఏ సాలుత్ వాయ్తెరొ కరే సాలిసా ఒర్కితొతెద్. గని కొన్సెం మంది ఇసార్ ఇద్ క్రీ. సె, 60 సాలుత్ వాయ్తెతి ఇడ్సనండార్. కొన్సెం మంది ఇద్ పాలస్తీనాత్ యెరూసలేముత్ వాయ్తెరెర ఇసా ఔర్ ఇసార్.
ఈ పుస్తక్ వాయెకాంద్‍ మత్తయ్, తన్నె సిసుంద్లాంఙ్ కూగెంఙ్ పేలిని అముదు ఒక్కొ అప్త వసులి కలెకాద్లంఙ్ అండెంద్. ఇమ్నుంఙ్ పెనొక్కొ పేర్ లేవి. ఇమ్‍దు పన్నెండు మంది అపోస్తులత్తి ఒక్కొంద్. పెన తనెద్ ఇంతె, ఇమ్‍దు యూదు వాసిపెంఙ్ వాయ్తెంద్. ఈ పుస్తకుత్ పాత కరారుత్ 60 పొదె వచను సొయాడ్ ఓలెంఙ్ వంద్. అముదు ఈ పుస్తకున్‍వాలడ్ యేసున్ క్రీస్తులంఙ్, దెయ్యం ఆస్త రక్సకుడ్‍లంఙ్ మల్ల ముండటి ఇడ్తవున్ ఇదరెకంద్ ఇసా ఇడ్తెంద్. మత్తయ్ దెయ్యమ్నె రాజ్యముంఙ్ బదోల్ గుల్ విసయల్ వాయ్తెంద్. క్రీస్తు రాజ్యమున్‍ అడిగిపెకాంద్ రాజుంద్‍లంఙ్‍ వర్సాంద్ ఇసా యూదులే ఉద్దేసం. ఆత్మబదోల్‍ దెయ్యమ్నె రాజ్యమున్‍ సటీ గుల్‍ విసయల్ సవాల్‍లంఙ్‍ ఇడ్నేంద్‍.
ఇసా కొన్సెం మంది పండితూ కొత్త కరార్‍ సురు కలెంఙ్‍ పేలె మత్తయ్ సొయ్త కబుర్ ఒక్కొ సోయ్త పుస్తక్‍లంఙ్‍ అన్సాద్‍. తనుఙింతే పాత కరారుత్ మేరతద్‍ అన్సాద్‍. ఇద్‍ కొత్త కరారున్‍ అని పాత కరారున్‍ కలప్సాద్‍. పాత కరార్‍ మోసేఙ్ వాయ్త పుస్తక్‍లూన్‍ అదర్‍ కత్‍ వాయుత్‍ అన్సదిసా, పండితులే ఉద్దేసం. మెట్‍పోయ్‍ యేసు క్రీస్తునే సందేస్‍, మత్తయ్5–7 దెయ్యం మోసేఙ్‍ నియమ్ సాస్త్రం సియ్‍తద్‍లంఙ్‍ అన్సాద్‍, ద్వితీయోపదేస 19:3–23:25
ఈ విసయలున్ బదోల్
1. మత్తయ్‍నె సొయ్త కబురుత్ క్రీస్తుంద్ జన్మిల్తద్ అని అమ్నే సేవ సురు1–4
2. క్రీస్తు సేవ అని అమ్నే బదోల్ ఇడ్డెకాద్ 5–25
3. ఆక్రింఙ్ యేసునె దండి సేవ, సిలువత్‍ తిక్కెకదున్, అని పెన పానం ఎరెకదూన్ బదోల్. 26–28
1
యేసు క్రీస్తునె పీడితర్
లూక్ 3:23,38
1 ఇదా ఎన్నె యేసు క్రీస్తునె దొడలె పేల్లె పట్టి ఇమ్దు దావిద్నె రాజక్నె పాడితంద్ ఎన్నెంద్ అని దావిద్ అబ్రాహామ్ పాడితంద్ ఎన్నెంద్. 2 అబ్రాహామ్ ఇస్సాక్నె బాంద్ ఎన్నెంద్. ఇస్సాక్‍ యాకోబ్నె బాంద్ ఎన్నెంద్. యాకోబ్‍ యూదాక్ అని అమ్నె తోరెంద్నె బాంద్ ఎన్నెంద్. 3 యూదాక్, తామారున్‍ వాలడ్‍ జన్మిల్తార్ పెరేసున్, జెరున్ ఎన్నెర్, పెరేసక్నె పోరక్ ఎస్రోమ్ ఎన్నెంద్, ఎస్రోము అరామ్నె బాంద్ ఎన్నెంద్, 4 అరామ్ అమ్మీనాదాబ్నె బాంద్ ఎన్నెంద్, అమ్మీనాదాబ్ నయస్సోన్నె బాంద్ ఎన్నెంద్, నయస్సొన్‍ సల్మానె బాంద్ ఎన్నెంద్, 5 సల్మాన్ రాహాబున్ వాలడ్ జన్మిల్త బోయజు. బోయజు రూతున్ వాలడ్‍ జన్మిల్త ఓబేద్, ఓబేద్ యెసయక్నె బాంద్, 6 యెసయ దావిద్నె రాజక్నె బాంద్ ఎన్నెంద్. దావిద్, ఊరియాక్నె మాసలెంద్‍ అదున్వాలడ్ జన్మిల్తద్ సొలొమోను ఎన్నెంద్. 7 రెహబాము బాంద్ సొలొమోను ఎన్నెంద్. ఆబియక్నె బాంద్ రెహబాము ఎన్నెంద్. ఆసాక్నె బాంద్ ఆబియక్ ఎన్నెంద్. 8 యెహోసాపాతక్నె బాంద్ ఆసాక్ ఎన్నెంద్. యెహోరామాక్నె బాంద్ యెహోసాపాతక్ ఎన్నెంద్. ఉజ్జియక్నె బాంద్ యెహోరామక్ ఎన్నెంద్. 9 యోతామాక్నె బాంద్ ఉజ్జియక్ ఎన్నెంద్. ఆహాజక్నె బాంద్ యోతామక్ ఎన్నెంద్. హిజికియక్నె బాంద్ ఆహాజ్ ఎన్నెంద్. 10 మనస్సెయక్నె బాంద్ హిజికియక్ ఎన్నెంద్. ఆమొసక్నె బాంద్ మనస్సెయక్ ఎన్నెంద్. యోసియక్నె బాంద్ ఆమొసక్ ఎన్నెంద్. 11 యూదులున్ బబులోనుంఙ్ కొసెక కాలముత్ యోసియకుంఙ్, యెకొన్యాక్, అని ఔరె దాదకేర్ జన్మిల్తెర్.
12 ఇస్రాయేల్ బబులోన్ దేసెముంఙ్ సెద్ద వెన్కత్, యెకొన్యాకుంఙ్ సయల్తీయెల్ జన్మిల్తెంద్. జెరుబ్బాబెల్ బాంద్ సయల్తీయెలు ఎన్నెంద్. 13 అబీహుదక్నె బాంద్ జెరుబ్బాబెల్ ఎన్నెంద్. ఎల్యాకిముక్నె బాంద్ అబీహుదక్ ఎన్నెంద్. అజొరక్నె బాంద్ ఎల్యాకిమ్ ఎన్నెంద్. 14 సాదొక్నె బాంద్ అజొరక్ ఎన్నెంద్. ఆకీమ్నె బాంద్ సాదొక్ ఎన్నెంద్. ఎలీహుద్నె బాంద్ ఆకీమ్ ఎన్నెంద్. 15 ఎలియాజర్నె బాంద్ ఎలీహుద్ ఎన్నెంద్. మత్తాన్నె బాంద్ ఎలియాజర్ ఎన్నెంద్. యాకోబ్నె బాంద్ మత్తాన్ ఎన్నెంద్. 16 యోసేప్నె బాంద్ యాకోబ్‍ ఎన్నెంద్. క్రీస్తు ఇనేక యేసుంద్ యోసేప్నె మాస మరియకున్ వాలడ్ జన్మిల్తెద్.
17 ఇనంఙ్ అబ్రాహామ్ తనట్ దావిదుంఙ్ ఎన్ చౌదా పీడిక్ ఎద్దె, అని దావిద్ రాజక్నె కాడ్ తన్న యూదు మన్కకెరుంన్ బబులోన్ దేసుంఙ్ సెద్ద కాలందూక్‍ క్రీస్తునె చౌదా పిడిక్ ఎద్దె. యూదు మన్కకెరుంఙ్ బబులోన్ దేసెముంఙ్ కొస్తకాడ తన్నట్ మాన్వాలెంఙ్ ఎంత్ చౌదా పిడిక్ ఎద్దె.
యేసు క్రీస్తునె జన్మ
లూక్ 2:1-7
18 మల్ల యేసు క్రీస్తునె జన్మ వరెకద్ ఇనంఙ్ ఎద్దిన్ అమ్నె అమ్మ మరియక్నె సోయ్‍రిక్ యోసేపున్ వెంట ఎత్త అండిన్. గని అమ్నె పెండ్లి ఎరేఙ్ పేలె ఆ పిల్ల పవిత్ర ఆత్మనాడ్‍ పెట్టెనడ్ అనెకద్ కడ్కెద్దిన్. 19 మల్ల అద్నె మాస్ యోసేప్ నీతి మన్కక్ మంజె సదర్ నేకికున్ అడగిపెకద్ అండెద్, మన్కకెర్ అమ్నున్ లజ్జంఙ్ కొరెంఙ్ తోద్ ఇసా లొల్లి కాల్‍సెట సోయ్‍రికున్ మోడిపెక్ విచార్ కతెంద్.
20 గని అముదు ఇనంఙ్ విచార్ కలెంఙ్, అమ్నుఙ్ ప్రబునె దూత్ ఒక్కొద్ కలనడ్ కడ్కెద్దిన్. అముదు ఇంతిన్ దావిద్ రాజక్నె పాడితంద్ యోసేప్ మరియకున్ వెంట జొడిలెంఙ్ అర్సనెం. తానుంఙ్ ఇంతె అముదు పవిత్ర ఆత్మనాడ్‍ పెట్టెనడ్ అస్సద్ మరొక్కొ పడ్సనడ్ తోద్. 21 అద్ ఒక్కొద్ పోరకున్ జన్మ తప్పద్ మల్ల నీ అమ్నున్ యేసుంద్ పేర్ ఇడెఙ్. తానుంఙ్ ఇంతె అముదు అమ్నె మన్కకెరున్ పాప్ ఇదర్తదుఙ్ బత్కిప్దాంద్.
22 ప్రబు ప్రవక్త వాలడ్ ఇడ్త గొట్టిక్ కరే ఎరెంఙ్ ఇసా ఇదా సదర్ ఎద్ద. 23 ఓల్ కువారి పిల్ల పెట్టెనడ్ అందద్ అని ఒక్కొ పోరకున్ జన్మ సియద్ అని అమ్నున్ ఇమనుయెల్ పేర్ ఇడ్దర్. ఆ పేర్‍నే ఆర్తం దెయ్యం నేండున్‍ వెంట అన్సాద్.
24 మల్ల యోసేప్ మంఙ్ సుల్తవెన్కత్, అముదు ప్రబునె దూత్ ఎనంఙ్ ఇడ్తిన్, అనెంఙ్ కతెంద్ అని మరియకున్ జొడిల్తెంద్ అని ఎల్లంఙ్ తోడ సెద్దెంద్. 25 గని అద్ పిల్ల పడ్స ఎన్నంతెంఙ్ అదున్ వెంట కలయెతెంద్. యోసెప్ అమ్నున్ యేసుంద్ ఇసా పేర్ ఇట్టెద్.